Oleh : Ummi Kamil
Assalamu’alaikum saleum lon layang
Kepada rakan mandum pembaca
Haba lon tuleh coba keumarang
Persoalan HAM di Aceh raya
Lagak putiek ue dalam seulokdang
Ta peugoet timphan ‘oh uroe raya
Hukom ka tuwo aturan leukang
Leu kedhaliman kabeh meucuca
Leu ureueng mate nyawong meulayang
Tan kesalahan kadang syeedara
Wate nyan nanggroe karue tengoh prang
Inong ngon agam hudep sengsara
Lakoe jitembak ineung diancam
Aneuk dum korban nyan tan meudeesya
Hana ji pikee HAM ji tentang
Sayang kon wayang ta kalon rupa
Teuma ‘oh jinoe nanggroe ka aman
Hudep ka seunang hanalee duka
Ta peringati uroe lahee HAM
Menurot tanggai uronyoe teuka
Maksiet beujioh beu yoe keu Tuhan
Nyan meu langgar HAM bek ta keurija
Aneuk miet cut-cut ta bri lindungan
Bek pelecehan lagee nyang kaka
Beuna taharga nyawong lam badan
Beuna pikiran meu bek keurija
Bek ta poh ureueng nyawong ta reupang
Bek syiet hai rakan Inong ilanya
Beuna ta pike deesya ngon Tuhan
Ibadah teuh tan deesya be raya
Dak hana malem udep bek curang
Pubuet hai rakan lagee sibeuna
Hudep lam donya tempat singgahan
Dang-dang ta riwang u alam baka
Haba ka abeh me’ah bak rakan
Diulon tuan bekna meudeesya
Neuheun, 18 Desember 2021
zsm_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn sun_Latn